CA'P WEKL TE E'CHK SALMO
42
42:1—72:20
Yi tule'n tx'akx yi tnum Israel tc'u'l jun yaj yi joylaj atit
1 Wajcaw, nternin na cu' inwutz teru', na na chintzan tan joyle'nu', chi na ban jun masat tan joyle'n a' yi na quim tan saktzi'.
2 Na ncha'tz in Ta', wi'nin na joyonu' swetz.
Na chinquim tan saktzi' tane'n.
Nternin na skej intzi' tan joyle'nu'.
Na yi ilu' teru' ilu' yi Ryos yi itz' nin tetz.
¿Tona' nocopon swutzu', tan c'u'laje'nu'?
3 Na yi in wetz, sk'ej nin lak'bal na nok', tan paj yi qui'c rmeril tan wopone'n swutzu'.
Ncha'tz wi'nin e' yi cha'tz cun tunin e' tan jakle'n swetz:
“¿Lok tzun aRyosiltze'j tan awuch'eye'n?”
4 Nin yi na no'c tan xtxumle'n yi e'chk yola'tz, wi'nin bis o'kl na jal swetz.
Na na ul tx'akx tinc'u'l yi mbi mimban sajle'n, te yi bajẍchin ẍchiwutz cyakil yi e' mas wunak yi xka'ke'n tzaj le ca'lu'.
Na ja kaẍch'in tan yi tzatzin yi ato' cu'nt.
Chumbalaj nin cyakil, na na katzatzin.
5 Nintzun na no'c tan xtxumle'n:
¿Mbi xac tzincabej inc'u'l?
¿Mbi xac na chimbisun?
Ba'n tcu'n k'ukek inc'u'l te wetz inRyosil.
Swak'e' ink'ajsbil tetz.
Na i' yi inRyosil, nin i' yi colol wetz.
6 Wajcaw, yi na no'c tan xtxumle'n yi incaws yi ntak'u', wi'nin na chimbisun, na chumam nin mban.
Poro ilenin quil tz'elu' te inc'u'l mpe cho'nk atin stzi a' Jordán, nka wi'wtz Hermón tu Mizar.
7 Yi bis yi atin cu'nt, chin xo'wbil nin chitane'n jun chin tzanla' yi na elu'l. Lajluch cu'n na kubit yi na jincan tulak e'chk siwun, nin yi na chitza'w quib e'chk kotx' ta'n.
8 Poro cyakil nin k'ej at banlu' swibaj.
Nin ncha'tz in, cyakil akale'n na wak' ink'ajsbil teru'.
Nin na injak ẍch'eybil wetz teru', na tan ilu' itz'ine't.
9 At na bant cu'nt na wal tetz yi inRyosil yi colol wetz:
“Wajcaw, ¿mbi tzuntz yi ja chincyaj cyen tilolu'?
¿Mbi tzuntz yi na tak'u' ama'l scyetz yi e' incontr tan imbuchle'n?”
10 Na nicy' nin yi inwankil tu imbakil na chitxukne' tan paj yi na chitzan yi e' incontr tan imbuchle'n.
Nin cha'tz cun tunin e'-tz tan jakle'n swetz:
“¿Lok tzun aRyosil tan awuch'eye'ntze'j?”
11 Poro nin na no'c tan xtxumle'n.
¿Mbi xac tzincabej inc'u'l?
¿Mbi xac na chimbisun?
Ba'n tcu'n k'ukek inc'u'l te wetz inRyosil.
Swak'e' ink'ajsbil tetz.
Na i' yi inRyosil, nin i' yi colol wetz.